MTWE 15
Litala Lyakuŵajilwa Lyakumlambilila Mlungu
1. Ana ŵani ŵampaka atusalile litala lyakuŵajilwa lyakumlambilila Mlungu?
DINI syejinji sikusasala kuti sikusajiganya yisyesyene yakwamba Mlungu. Nambo yeleyi nganiŵa yikombolece ligongo lyakuti dinisi sikusajiganya yakulekanganalekangana pakwamba ya Mlungu soni mwampaka tumlambileje. Ana mpaka tumanyilile catuli litala lyakuŵajilwa lyakumlambilila Mlungu? Yehofa ni jwampaka atusalile yatukusosekwa kutenda kuti tumlambileje.
2. Ana mpaka alijiganye catuli litala lyambone lyakumlambilila Mlungu?
2 Yehofa atupele Baibulo jampaka jitukamucisye kumanyilila litala lyakuŵajilwa lyakumlambilila jwalakwe. M’yoyo, alijiganye Baibulo, soni Yehofa cacakamucisya kupikanicisya yijiganyo yakwe, ligongo jwalakwe akusasamala ya wawojo.—Yesaya 48:17.
3. Ana Mlungu akusasaka kuti m’weji tutendeje cici?
3 Ŵandu ŵane akusasala kuti Mlungu akusajiticisya kulambila kulikose, nambo yeleyi yikulekangana ni yaŵatusalile Yesu. Jwalakwe ŵatite, “Ngaŵa kuti mundu jwalijose jwakusaŵeceta kwa une kuti Ambuje, Ambuje, tacijinjila mu Ucimwene wa kwinani, nambo jwakusatenda lisosa lya Atati.” M’yoyo, yili yakusosekwa kwa m’weji kulijiganya lisosa lya Mlungu soni kutenda mwakamulana ni lisosalyo. Kutenda yeleyi kuli kwakusosekwa mnope ligongo Yesu ŵalandenye ŵandu ŵangampikanila Mlungu ni ŵandu ŵangalumbana, wali “ŵandu ŵangapikanila malamusi.”—Matayo 7:21-23.
4. Ana Yesu ŵasasile yatuli pakwamba yakutenda lisosa lya Mlungu?
4 Yesu ŵatukalamwisye kuti naga tukusaka kutenda lisosa lya Mlungu nikuti tucisimana ni yakusawusya. Jwalakwe ŵatite, “Jinjilani pacipata cakanganika, ligongo litala lyekulungwa soni lyangasawusya kwendamo likwawula kuciwonasiko, soni ŵandu ŵajinji akwendamo, nambo cipata cakwinjilila ku umi cili cakanganika nambosoni litala lyakwe lili lyamwana, soni ŵakulipata ali ŵakuŵalanjika.” (Matayo 7:13, 14) Litala lyamwana, kapena kuti litala lyakuŵajilwa lyakumlambilila Mlungu likusalongolela ŵandu ku umi wangamala. Litala lyekulungwa, kapena kuti litala lyakulemweceka lyakumlambilila Mlungu, likusiŵalongolela ŵandu kukonasika. Nambo Yehofa ngakusaka kuti mundu jwalijose awe. Mlungu akusampaga mundu jwalijose upile ŵakulijiganya yakwamba jwalakwe.—2 Petulo 3:9.
ANA MPAKA AJIMANYILILE CATULI DINI JISYESYENE?
5. Ana mpaka ajimanyilile catuli dini jisyesyene?
5 Yesu ŵasasile kuti yili yakomboleka kwamanyilila ŵakusamlambila Mlungu m’litala lyakuŵajilwa. Jemanjaji mpaka twamanyilile patukuwungunya yakusakulupilila soni yitendo yawo. Jwalakwe ŵatite, “Timcamanyilila ni yisogosi yawo.” Ni ŵajendelecele kuti, “Citela cilicose cambone cikusasogola yisogosi yambone.” (Matayo 7:16, 17) Yeleyi ngayikugopolela kuti ŵandu ŵakusamlambila Yehofa mwakuŵajilwa ali ŵamlama. Nambo kuti ŵakutumicila ŵa Mlungu akusalingaga kutenda yindu yakuŵajilwa. Kwende sambano tulole yampaka yitukamucisye kwamanyilila ŵandu ŵakusalambila Mlungu m’litala lyakuŵajilwa.
6, 7. Ligongo cici yijiganyo ya dini jisyesyene yikusatyocela m’Baibulo? Ana tukulijiganya cici kutyocela pa yaŵatendaga Yesu?
6 Yijiganyo yetu yikusatyocelaga m’Baibulo. Baibulo jikusati, “Malemba gosope gasalilidwe ni Mlungu soni gali gakamucisya pakwiganya, pakwamuka, pakolosya yindu, pakongolela mwacilungamo, kuti mundu jwa Mlungu aŵe jwakuŵajilwa cenene soni jwakoseka kutenda masengo galigose gambone.” (2 Timoteo 3:16, 17) Ndumetume Paulo jwalembele Aklistu kuti, “Paŵapocele maloŵe ga Mlungu, gaŵagapikene kutyocela kwa m’weji, nganagapocela mpela maloŵe ga ŵandu, nambo mpela mugaŵelele maloŵe ga Mlungu.” (1 Atesalonika 2:13) M’yoyo dini jisyesyene jikusajigala yijiganyo yawo m’Maloŵe ga Mlungu gagali Baibulo. Yijiganyoyo yangatyocela pa nganisyo sya ŵandu, ndamo syawo kapena kwine kulikose.
7 Yiliyose yaŵajiganyaga Yesu yatyocelaga m’Maloŵe ga Mlungu (Aŵalanje Yohane 17:17.) Jwalakwe ndaŵi syejinji ŵakamulaga malemba pakwiganya. (Matayo 4:4, 7, 10) Ŵakutumicila ŵasyesyene ŵa Mlungu akusakuyaga yaŵatendaga Yesuyi mwati cilicose cakusajiganya cikusatyocela m’Baibulo.
8. Ana Yesu ŵatujiganyisye yatuli yakwamba kumtumicila Yehofa?
8 Tumlambileje Yehofa jika. Pa lilemba lya Salimo 83:18 pakusati, “Wawo, ŵele lina lyawo lili Yehofa, ŵalakwe jika ali Ŵamwinani Mnope ŵakulamulila cilambo cosope capasi.” Yesu ŵasakaga kuti ŵandu amanyilile yisyesyene yakwe yakwamba Mlungu jusyesyene. M’yoyo jwalakwe ŵajiganyisye yakwamba lina lya Mlungu. (Aŵalanje Yohane 17:6.) Yesu ŵatite, “Yehofa Mlungu jwenu ni jwamkusosekwa kumlambila, soni ni jwele jwamkusosekwa kumtumicila basi.” (Matayo 4:10) M’yoyo, mpela ŵakutumicila ŵa Mlungu, tukusakuyaga cisyasyo ca Yesu. Tukusalambilaga Yehofa jika, tukusakamulicisya masengo lina lyakwe, soni tusajiganya ŵane ya lina lya Mlunguli, soni yacacitutendela kusogolo.
9, 10. Ana tukusalosyaga catuli kuti tukusanonyelana?
9 Tukusosekwa kunonyelana jwine ni mjakwe. Yesu ŵajiganyisye ŵakulijiganya ŵakwe kuti anonyelaneje. (Aŵalanje Yohane 13:35.) Kwanonyela ŵane ngakukusajigalila cilambo catutyocele, ndamo jetu, soni kapate ketu. Kunonyelana kutukamucisyeje kuŵa ŵakamulana mpela abale ni alongo. (Akolose 3:14) M’yoyo ngatukusaputaga nawo ngondo ni kwawulagaga ŵandu. Baibulo jikusati, “Ŵanace ŵa Mlungu ni ŵa jwakusalakalajo akusawonecela m’litala lyakuti, Jwalijose jwangakusatenda yindu mwacilungamo ali jwangatyocela kwa Mlungu, m’yoyosoni jwangakusamnonyela mlongo mjakwe.” Baibulo jikusasalasoni kuti, “Tunonyelaneje jwine ni mjakwe, tukaŵa mpela Kaini, juŵatyocele kwa jwakusakala jula ni kum’wulaga mlongo mjakwe.”—1 Yohane 3:10-12; 4:20, 21.
10 Tukusakamulicisya masengo ndaŵi jetu, macili, soni yindu yetu pakwakamucisya soni kwalimbikasya ŵandu ŵane. (Ahebeli 10:24, 25) ‘Tukusiŵatendelaga ŵandu wosope yambone.’—Agalatia 6:10.
11. Ana ligongo tukusosekwa kulupilila kuti cikulupusyo mpaka tucipate kupitila mwa Yesu?
11 Tukusosekwa kulupilila kuti cikulupusyo mpaka tucipate kupitila mwa Yesu. Baibulo jikusati, “Cikulupusyo cangasimanikwa mwa jwalijose, pakuŵa pangali lina line pasi pa liwunde lyalipelecedwe kwa ŵandu lyatukusosekwa kulupuka nalyo.” (Masengo 4:12) Mu Mtwe 5 wa buku ajino, twalijiganyisye kuti Yehofa ŵamtumisye Yesu kukupeleka umi wakwe mpela ciwombolo kwa ŵandu ŵakupikanila. (Matayo 20:28) Yehofa amsagwile Yesu kuti aŵe Mwenye ja cilambo cosope capasi. Lyeleli ni ligongo lyakwe Baibulo jikusatusalila kuti naga tukusaka kupata umi wangamala tukusosekwa kumpikanila Yesu.—Aŵalanje Yohane 3:36.
12. Ana ligongo cici ngatukusatendaga nawo yandale?
12 Tukatendaga nawo yandale. Yesu nganatendaga nawo yandale. Yesu paŵajimbidwaga magambo, ŵamsalile jwakulamulila jwaciloma, Pilato, kuti, “Ucimwene wangu nganuŵa wakutyocela pacilambo capasi.” (Aŵalanje Yohane 18:36.) Pakujigalila cisyasyo ca Yesuci, tukusaŵa ŵakulupicika ku Ucimwene wa Mlungu wakwinani. Ni ligongo lyakwe ngatukusajinjililaga nawo yandale kulikose kwatuli. Nambope Baibulo jikusatulamulaga kuti tupikanileje ‘maulamusi gamakulungwa’ gagali maboma. (Aloma 13:1) Tukusapikanilaga malamusi ga cilambo catukusatamaga. Nambo naga lilamusi likusisyana ni malamusi ga Mlungu, tukusakuyaga ŵandumetume, ŵaŵatite, “Tukusosekwa kumpikanila Mlungu mpela jwakulamulila jwetu, ngaŵaga ŵandu.”—Masengo 5:29; Maliko 12:17.
13. Ana tukusalalicila yatuli yakwamba Ucimwene wa Mlungu?
13 Tukusakulupilila kuti Ucimwene wa Mlungupe ni wawucimasya yakusawusya ya ŵandu. Yesu ŵasasile kuti “utenga wambone wakwamba ya Ucimwene” ucilalicikwa pacilambo cosope capasi. (Aŵalanje Matayo 24:14.) Pangali boma ja ŵandu jampaka jitende yaucitutendela Ucimwene wa Mlungu. (Salimo 146:3) Yesu ŵatujiganyisye kuti tupopeleleje Ucimwene wa Mlungu paŵatite, “Ucimwene wawo uyice. Lisosa lyawo litendekwe pacilambo capasi, mpela kwinani.” (Matayo 6:10) Baibulo jikusatusalila kuti Ucimwene wa Mlungu ucijonanga maboma gosope ga ŵandu soni kuti Ucimwenewo “ciwucitama kwandaŵi josope.”—Danieli 2:44.
14. Ana ŵani ŵakuganisya kuti akusalambilaga Mlungu m’litala lyakuŵajilwa?
14 Palijiganyisye songa syelesi, aliwusye kuti, ‘Ana ŵani ŵakusajiganya yakutyocela m’Baibulo? Ana ŵani ŵakusiŵasalilaga ŵane yakwamba lina lya Mlungu? Ŵani ŵakusalosyaga cinonyelo cisyesyene kwa jwine ni mjakwe soni ŵakusakulupilila kuti Mlungu ŵamtumisye Yesu pacilambo capasi kukutukulupusya? Ŵani ŵangakusajinjililaga nawo ya ndale? Soni ŵani ŵakusalalicila kuti Ucimwene wa Mlungupe ni wawucimasya yakusawusya yetu?’ Ali Ŵamboni sya Yehofape.—Yesaya 43:10-12.
ANA AKUSOSEKWA KUTENDA CICI?
15. Ana tukusosekwa kutenda yatuli naga tukusaka kuti Mlungu ajiticisyeje kalambile ketu?
15 Kwamba kulupilila kuti Mlungu apali ngaŵa kwakwanila. Atamose misimu jakusakala jikusakulupilila kuti Mlungu apali nambo jangampikanila. (Yakobo 2:19) Naga tukusaka kuti Mlungu ajiticisyeje kalambile ketu, tukusosekwa kutendaga yakusatusalila ngaŵa kwamba kulupilila kuti apali.
16. Ana ligongo cici tukusosekwa kujikana dini jaunami?
16 Kuti Mlungu ajiticisye kalambile ketu, tukusosekwa kujikana dini jaunami. Jwakulocesya Yesaya jwalembile kuti, “Mkopoce mwa jwalakwe, soni m’we ŵaswela.” (Yesaya 52:11; 2 Akolinto 6:17) Lyeleli ni ligongo lyakwe tukusosekwa kana cilicose cakamulana ni kulambila kwaunami.
17, 18. Ana “Babulo Jwamkulungwa ali cici,” soni ligongo cici akusosekwa kutyokamo mwacitema?
17 Ana dini jaunami jili cici? Jili dini jilijose jajikusajiganya kuti tumlambileje Mlungu m’litala lyangakamulana ni Maloŵe gakwe. Baibulo jikusasikolanga dini syosope syaunami kuti “Babulo Jwamkulungwa.” (Ciunukuko 17:5) Ana ligongo cici? Panyuma pa Cikumba ca m’masiku ga Nowa, kwapagwile yijiganyo yejinji yaunami. Yeleyi yatandile mumsinda wa Babulo. Yijiganyo yeleyi yawandile pacilambo cosope capasi. Mwambone, ŵandu ŵaŵatamaga mumsinda wa Babulo ŵalambilaga milungu jitatujitatu. Lelojinosoni, dini syejinji sikusajiganya kuti mwa Mlungu jumo mwana milungu jitatu. Nambo Baibulo jikusajiganya mwakupikanika cenene kuti Mlungu jusyesyene apali jumo, Yehofa, soni kuti Yesu ali Mwanagwe. (Yohane 17:3) Ŵandu ŵaŵatamaga mu Babulo ŵakulupililagasoni kuti mwa mundu mukusakopoka cindu cine cacikusajendelecela kuŵa ni umi pawile mundu, soni kuti cindu celeco mpaka cikalaje ku moto. Nambo yeleyi ngaŵa yisyene.—Alole Maloŵe Gakumbesi 14,17.
18 Mlungu akusala kuti pacangakaŵapa dini jaunami cijijonanjidwe. (Ciunukuko 18:8) Ana akuliwona ligongo lyakwe akusosekwa kujileka dini jaunami mwacitema? Yehofa Mlungu akusaka kuti atende yeleyi mwacitema.—Ciunukuko 18:4.
19. Ana Yehofa cacasamalila catuli naga akusagula kumtumicila?
19 Ŵane mwa acimjawo soni ŵamwiŵasa mwawo ngaŵa mkupikanicisya naga akusagula yakujileka dini jaunami ni kutanda kumtumicila Yehofa, soni mpaka atande kwalagasya. Nambo Yehofa ngasiŵaleka wawojo. Caciŵa mbali ja liŵasa lyapacilambo cosope lya ŵandu mamiliyoni gagakusanonyelana jwine ni mjakwe, soni cacikola cembeceyo ca kutama ni umi wangamala m’cilambo casambano ca Mlungu. (Maliko 10:28-30) Komboleka kuti mkupita kwandaŵi ŵane mwa acimjawo soni ŵamwiŵasa ŵaŵalagasyaga ŵala kutanda kulijiganya Baibulo.
20. Ligongo cici akusosekwa kumlambila Mlungu m’litala lyakuŵajilwa?
20 Pacangakaŵapa, Mlungu camasye yakusakala yosope soni Ucimwene wakwe ucilamulilaga pacilambo cosope capasi. (2 Petulo 3:9, 13) Jeleji jiciŵa ndaŵi jakusangalasya. Jwalijose cacimlambila Yehofa m’litala lyakusasaka Yehofa kuti tumlambilileje. M’yoyo akusosekwa kutendapo kandu sambano jino nikutanda kumlambila Mlungu m’litala lyakuŵajilwa.
kam_Latn bem_Latn bem_Latn tum_Latn nya_Latn tum_Latn nya_Latn tum_Latn nya_Latn tum_Latn swh_Latn swh_Latn tum_Latn nya_Latn nya_Latn tum_Latn cjk_Latn bem_Latn bem_Latn tum_Latn tum_Latn bem_Latn bem_Latn nya_Latn tum_Latn cjk_Latn tum_Latn nya_Latn tum_Latn sna_Latn sna_Latn bem_Latn swh_Latn tum_Latn nya_Latn nya_Latn tum_Latn nya_Latn tum_Latn nya_Latn nya_Latn